[pic] | COMISIA EUROPEANĂ |

Bruxelles, 4.6.2010

COM(2010)292 final

RAPORT CĂTRE COMITETUL EUROPEAN PENTRU VALORI MOBILIARE ȘI PARLAMENTUL EUROPEAN

privind convergența dintre Standardele internaționale de raportare financiară (IFRS) și principiile contabile naționale general acceptate ale țărilor terțe (GAAP)

SEC(2010)681 final

RAPORT CĂTRE COMITETUL EUROPEAN PENTRU VALORI MOBILIARE ȘI PARLAMENTUL EUROPEAN

privind convergența dintre Standardele Internaționale de Raportare Financiară (IFRS) și principiile contabile naționale general acceptate ale țărilor terțe (GAAP)

INTRODUCERE șI TEMEI JURIDIC

De la 1 ianuarie 2005, societățile cotate pe o piață reglementată dintr-un stat membru al UE trebuie să utilizeze la elaborarea situațiilor lor financiare consolidate IFRS-urile, așa cum au fost adoptate de UE[1]. Regulamentul privind prospectele[2] și directiva „transparență”[3] extind obligația de a publica rapoarte financiare, pe baza IFRS-urilor sau pe baza standardelor de contabilitate ale anumitor țări terțe echivalente cu IFRS-urile, la emitenții din țări terțe care fac o ofertă publică de titluri de valoare în UE și la cei ale căror titluri sunt tranzacționate pe o piață reglementată din UE.

În decembrie 2007 Comisia a instituit un mecanism[4] pentru determinarea echivalenței principiilor contabile general acceptate (GAAP). În decembrie 2008 Comisia a adoptat o decizie[5] și un regulament[6] care recunoșteau echivalența GAAP din SUA și GAAP din Japonia cu IFRS-urile și acceptau în UE, cu titlu temporar, până cel târziu la 31 decembrie 2011, situațiile financiare întocmite în conformitate cu GAAP din China, Canada, India și Coreea de Sud.

În acest context legislația europeană[7] impune Comisiei să informeze în mod regulat Comitetul european pentru valori mobiliare și Parlamentul European cu privire la progresele înregistrate de aceste țări raportat la programele respective.

În primul său raport, din iulie 2007, Comisia a analizat termenele avute în vedere de autoritățile naționale ale anumitor țări terțe pentru convergența principiilor contabile naționale general acceptate cu IFRS-urile[8]. În al doilea raport, din aprilie 2008, Comisia a analizat progresele înregistrate de țările terțe pe de o parte raportat la programele lor de convergență și, pe de altă parte, în eliminarea regulilor referitoare la obligațiile de reconciliere care se aplică emitenților comunitari cotați în jurisdicția respectivelor țări terțe.

În prezentul raport Comisia face bilanțul eforturilor întreprinse de aceste țări pentru a trece la IFRS-uri. În acest sens Comisia a cerut Comitetului autorităților europene de reglementare a piețelor valorilor mobiliare (CESR) să furnizeze o informare referitoare la progresele înregistrate în adoptarea IFRS-urilor în țările cărora UE le-a acordat de curând o perioadă de tranziție (China, Canada, India și Coreea de Sud), de exemplu prin utilizarea informațiilor publice sau scrise obținute de la autoritățile de reglementare ale țărilor terțe în cauză. Pe baza rapoartelor disponibile, trebuia pus un accent deosebit pe aplicarea practică a standardelor chineze ASBE, care prezintă un grad înalt de convergență.

Prezentul raport prezintă și evoluțiile recente din țări ale căror standarde sunt recunoscute ca fiind echivalente, precum SUA și Japonia, precum și evoluțiile altor economii dezvoltate, cum ar fi cele ale Argentinei, Braziliei, Mexicului, Rusiei și Taiwanului. Anumite țări (Australia, Hong Kong, Noua Zeelandă, Singapore, Africa de Sud) au adoptat sau au implementat deja în totalitate IFRS-urile și, prin urmare, în cazul lor Comisia Europeana nu trebuie să ia o decizie de echivalare.

EVOLUțIILE DIN țăRILE ALE CăROR GAAP SUNT RECUNOSCUTE CA ECHIVALENTE

La 12 decembrie 2008 Comisia a adoptat o decizie[9] și un regulament[10] prin care stabilea că GAAP din SUA și Japonia sunt echivalente IFRS-urilor, pentru utilizarea lor în Comunitate. Această secțiune prezintă evoluțiile din aceste țări în perioada 2008-2009, pe baza informațiilor făcute publice.

SUA

Convergență

În 2006, Financial Accounting Standards Board (FASB) din SUA și Consiliul pentru Standarde Internaționale de Contabilitate (IASB) au încheiat un memorandum de înțelegere care reafirma obiectivul lor comun de convergență între GAAP din SUA și IFRS și prezenta programul de lucru în acest sens. CESR a confirmat că principalele divergențe, identificate în avizul său către Comisie din 2005, au fost soluționate de ambele părți. O serie de probleme (printre care și convergența standardului referitor la combinările de întreprinderi) au fost rezolvate, în timp ce altele sunt în curs de rezolvare, iar data țintă stabilită pentru 2011 rămâne neschimbat.

La nivel politic, concluziile G20 au reafirmat angajamentul pentru soluții la nivel internațional, inclusiv în domeniul contabilității. Aceste angajamente trebuie transformate în decizii politice specifice, iar activitățile concrete întreprinse în vederea realizării convergenței trebuie accelerate, respectând în același timp obiectivul unor rapoarte financiare de înaltă calitate. În aprilie 2009 IASB și FASB și-au actualizat agenda ținând seama de problemele survenite ca urmare a crizei financiare. Elaborarea standardelor a trebuit refocalizată, într-o anumită măsură, de la convergență către problemele mai urgente legate de criză, ceea ce a dus la apariția unor întârzierii în procesul general de convergență. În special, prevederile SUA din domeniul deprecierii instrumentelor de datorie disponibile în vederea vânzării, care au fost modificate rapid ca răspuns la criză, au dus la apariția unor divergențe suplimentare raportat la standardul IAS 39. IASB și FASB revizuiesc fiecare în parte versiunea proprie a standardelor de contabilitate referitoare la instrumentele financiare și vor trebui să găsească o abordare convergentă care să nu fie în detrimentul întocmirii unor rapoarte financiare de înaltă calitate.

Posibila adoptare a IFRS-urilor

În octombrie 2008, Securities and Exchange Commission din SUA (SEC) a publicat spre consultare publică o propunere de foaie de parcurs pentru trecerea la IFRS-uri. Conform foii de parcurs propuse, care stabilește mai multe etape, SEC va decide în 2011 dacă să adopte sau nu IFRS-urile până în 2014. Termenul pentru trimiterea de observații și comentarii a fost extins de la 19 februarie la 20 aprilie 2009.

În februarie 2010 SEC a aprobat în unanimitate un nou calendar care prevede că utilizarea IFRS-urilor de către întreprinderile publice americane nu va putea deveni obligatorie înainte de anul 2015. SEC estimează că este necesară realizarea unor studii suplimentare raportat la IFRS-uri, iar decizia privind continuarea lucrărilor de convergență spre IFRS-uri va fi luată în 2011.

Deși foaia de parcurs inițială ar fi permis anumitor societăți din SUA să utilizeze IFRS-urile în 2014, SEC a anunțat în februarie 2010 că nu mai are în vedere posibilitatea unei adoptări anticipate. SEC ar putea să își revizuiască poziția ulterior. Declarația SEC indică, de asemenea, că ar posibil ca pe viitor emitenții americani să poată alege dacă aplică IFRS-urile sau GAAP din SUA.

Comisia Europeană estimează că este important ca SEC SUA să ia o decizie pozitivă raportat la adoptarea IFRS-urilor, cât mai curând posibil în 2011. În absența unui angajament clar de a adopta IFRS-urile pentru emitenții americani, ar putea fi puse sub semnul întrebării atât credibilitatea sistemului IFRS, cât și participarea în structura de guvernanță a Fundației IFRS a țărilor care nu au implementat IFRS-urile.

Cerința de reconciliere

În noiembrie 2007 SEC a hotărât să renunțe la obligația emitenților străini de a reconcilia situațiile financiare întocmite conform IFRS-urilor adoptate de IASB cu GAAP din SUA. Decizia SEC conținea o derogare tranzitorie pentru emitenții din UE care utilizează excepția UE referitoare la contabilitatea de acoperire împotriva riscurilor [din IAS 39]. Această dispoziție tranzitorie a expirat în noiembrie 2009.

Japonia

Convergență

În urma deciziei UE de echivalare din 2008, autoritățile japoneze au continuat să lucreze la realizarea convergenței dintre GAAP și IFRS-uri.

În octombrie 2008 Consiliul japonez pentru standarde de contabilitate (ASBJ) a publicat două comunicate de presă privind evaluarea valorii juste și reclasificarea titlurilor de creanță, ca urmare a modificării, datorate crizei, a standardelor internaționale de contabilitate de către IASB, mai precis reclasificarea anumitor instrumente financiare.

În martie 2009 ASBJ și IASB s-au întâlnit la Tokio pentru a discuta despre convergența GAAP japoneze cu IFRS-urile și au reconfirmat obiectivul realizării convergenței standardelor.

În septembrie 2009 IASB și ASBJ și-au reafirmat cooperarea pentru obținerea convergenței standardelor de contabilitate. Reprezentanții ASBJ au raportat că se realizează progrese pe calea convergenței IFRS-urilor cu GAAP japoneze. Pe lângă răspunsul oferit consultărilor IASB, ASBJ a publicat un standard de contabilitate revizuit intitulat „ ASBJ Statement No. 12 (revised 2009) Accounting Standard for Quarterly Financial Reporting ”. Scopul acestor modificări este de a revizui cerințele de publicare de informații pentru rapoartele financiare trimestriale în caz de îndoieli cu privire la „continuitatea activității”. Mai mult, drept răspuns la deliberările cu IASB, ASBJ a adoptat un document de lucru privind contabilitatea pentru combinări de întreprinderi, a publicat un document de lucru referitor la provizioane și unul referitor la recunoașterea veniturilor.

Posibila adoptare a IFRS-urilor

În urma „Acordului de la Tokyo”[11], Business Accounting Council (BAC)[12] a aprobat în iunie 2009 un raport intermediar[13] privind adoptarea IFRS-urilor în Japonia. Conform raportului intermediar, va fi permisă utilizarea voluntară a IFRS-urilor cu începere din exercițiul financiar care se termină la 31 martie 2010 sau ulterior acestei date, pentru situațiile financiare consolidate ale anumitor societăți cotate, active pe plan internațional. Decizia finală privind obligativitatea utilizării IFRS-urilor va fi luată în jurul anului 2012. Aplicarea IFRS-urilor ar putea deveni obligatorie în 2015 sau 2016.

În septembrie 2009 ASBJ a publicat o actualizare a planului de proiect până în anul 2011. Acesta a fost elaborat ținând seama de raportul intermediar publicat de BAC, menționat anterior, care recomandă ASBJ-ului continuarea și accelerarea procesului de convergență a standardelor de contabilitate. El ține seama și de planul de lucru al IASB pentru perioada august 2009 – 2011.

În decembrie 2009, Japanese Financial Services Agency (JFSA) a publicat regulamentul revizuit privind prezentarea de informații de către întreprinderi, care permite aplicare voluntară a IFRS-urilor de către anumite societăți japoneze.

La începutul anului 2010 JFSA a desfășurat o consultare publică privind buletinele de reglementare revizuite în intenția de a actualiza lista IFRS-urilor alese pentru a fi aplicate voluntar în Japonia. În martie 2010, JFSA a încheiat consultarea publică și a actualizat lista IFRS-urilor alese, permițând aplicarea voluntară de către anumite societăți japoneze cotate la bursă a tuturor IFRS-urilor și interpretărilor IFRIC aprobate și publicate de IASB la 31 decembrie 2009 sau înaintea acestei date, începând cu exercițiul financiar consolidat care se încheie la 31 martie 2010 sau ulterior acestei date[14]. De asemenea, JFSA a anunțat că va include IFRS 9, altfel spus prima fază a revizuirii standardului IAS 39 întreprinsă de IASB, într-un pachet care va putea fi folosit de anumite societăți japoneze în mod voluntar cu începere de la 10 martie 2010.

În aprilie 2010 ASBJ a publicat o versiune actualizată a planului de proiect până în anul 2011 (a se vedea anexa). ASBJ intenționează să termine corectarea diferențelor existente dintre GAAP japoneze și IFRS-uri în 2010 și să publice un expozeu-sondaj referitor la majoritatea proiectelor abordate în memorandumul de înțelegere dintre IASB și FASB din SUA în prima jumătate a anului 2011 în conformitate cu planul de lucru actual al IASB. Cerința de reconciliere

Autoritățile japoneze nu impun obligația reconcilierii pentru emitenții din UE care își întocmesc situațiile financiare în conformitate cu IFRS-urile, așa cum au fost adoptate de UE.

CHINA

În cazul Chinei, Comisia a cerut avizul CESR referitor la aplicarea în practică a ASBE ( Accounting Standards for Business Enterprises ), standarde care prezintă un înalt grad de convergență.

În februarie 2006, autoritățile chineze au hotărât să încorporeze IFRS-urile în legislația țării, dar cu anumite modificări care să țină seama de circumstanțele locale. Aplicarea ASBE a devenit obligatorie pentru toate societățile chineze cotate, cu începere de la 1 ianuarie 2007.

Conform unui raport[15], publicat în noiembrie 2008 de ministerul chinez al finanțelor, implementarea noilor ASBE-uri s-a realizat fără dificultăți și fără perturbări importante ale piețelor chineze sau ale ciclului de raportare[16]. Raportul indica faptul că ministerul chinez de finanțe este de părere că trecerea la ASBE a îmbunătățit calitatea și credibilitatea rapoartelor financiare în China, în principal datorită transparenței sporite a prezentărilor de informații. Ministerul estimează, de asemenea, că ASBE-urile fac piața chineză mai atractivă pentru emitenții străini și plasează emitenții chinezi într-o poziție mai bună pentru a accesa piețele internaționale. Acesta a identificat însă, în situațiile financiare pe 2007, o serie de domenii în care nivelul de conformitate ar putea fi îmbunătățit sau în care emitenții s-au confruntat cu dificultăți în a identifica aplicările posibile în conformitate cu standardele respective. În fine, ministerul intenționează să ia măsuri pentru a îmbunătăți aplicarea noilor standarde pentru perioadele de raportare viitoare.

În septembrie 2009 ministerul de finanțe a publicat un expozeu-sondaj privind „Foaia de parcurs pentru convergența progresivă și completă” a standardelor chineze cu IFRS-urile, în vederea unei consultări publice. Observațiile erau așteptate până la 30 noiembrie 2009.

În raportul său din octombrie 2009 intitulat Report on the Observance of Standards and Codes (ROSC), Banca Mondială a salutat „progresele impresionante” realizate de China în stabilirea unui cadru instituțional pentru raportarea contabilă, de audit și financiară[17]. Raportul reiterează angajamentul Chinei în favoarea convergenței ASBE cu IFRS-urile și indică anul 2012 ca an de realizare a convergenței totale.

Comisia va continua și pe viitor, cu ajutorul CESR, monitorizarea implementării în practică a IFRS-urilor.

ACTIVITățI ÎNTREPRINSE ÎN VEDEREA REALIZăRII CONVERGENțEI DE CăTRE țăRILE TERțE CARE INTENțIONEAZă Să ADOPTE IFRS-URILE

În februarie 2009 Comisia a cerut CESR să facă un bilanț al progreselor înregistrate de anumite țări terțe (Canada, Coreea de Sud și India) cărora UE le-a acordat o perioadă de tranziție în trecerea la IFRS-uri. În urma raportului CESR[18] din iunie 2009, serviciile Comisiei precizează:

Canada

În ianuarie 2006, Consiliul canadian pentru standarde de contabilitate (AcSB) și-a anunțat hotărârea de a adopta IFRS-urile în totalitatea lor până la 31 decembrie 2011, pentru întreprinderile care au obligația de a informa publicul; au fost făcute publice informații detaliate despre program și despre progresul înregistrat de autoritățile canadiene în îndeplinirea lui.

În ultimii doi ani autoritățile canadiene și-au continuat eforturile în vederea realizării la timp a tranziției la IFRS-uri prin diverse publicați, cursuri de formare on-line și documente de analiză. De exemplu, AcSB a publicat în noiembrie 2008 lista IFRS-urilor care probabil se vor aplica emitenților canadieni în momentul trecerii la IFRS-uri în 2011. Mai recent, în martie 2009 AcSB a publicat al doilea expozeu-sondaj general referitor la stadiul procesului de trecere la IFRS-uri în Canada intitulat „ Adopting IFRSs in Canada II ”. De asemenea, Canadian Institute of Chartered Accountants (Institutul canadian al experților contabili - CICA) a lansat un curs introductiv gratuit online referitor la IFRS-uri și la implicațiile acestora asupra întreprinderilor Canadiene.

În fine, în decembrie 2008 președintele AcSB a făcut o declarație publică[19] în care confirma că adoptarea se desfășura conform planului și că nici efectele crizei financiare, nici decizia probabilă a SEC de a amâna adoptarea IFRS-urilor în SUA nu vor întârzia procesul de tranziție în Canada.

Coreea de Sud

În martie 2007 Comisia coreeană de supraveghere financiară (KFSC) și Institutul contabil coreean (KAI) s-au angajat public să adopte IFRS-urile până la 31 decembrie 2011; au fost făcute publice informații detaliate atât despre program, cât și despre progresele pe care autoritățile sud-coreene le-au înregistrat în acest sens.

În ultimii doi ani autoritățile sud-coreene menționate anterior și-au continuat eforturile în vederea realizării la timp a tranziției la IFRS-uri prin diverse publicații, site-uri internet, regulamente și instituirea unui task force și a unui grup consultativ. De exemplu, în 2008 KAI a publicat un set de K-IFRS-uri și a inițiat un program de cursuri destinate experților contabili și personalului contabil din societăți. Mai mult, KFSC a dat asigurări CESR că a modificat o serie de legi și regulamente pentru a le alinia cu cerințele IFRS-urilor, a lansat un site web pentru diseminarea de informații privind IFRS-urile, a publicat un regulament care mandatează societățile să publice în cadrul situațiilor lor financiare o analiză de impact privind IFRS-urile cu doi ani înainte de adoptarea acestora, a instituit un grup consultativ pentru cei care adoptă IFRS-urile mai devreme și un task force pentru monitorizarea progreselor înregistrate în implementarea foii de parcurs.

India

În iulie 2007 Institutul indian al experților contabili (ICAI) s-a angajat public să adopte IFRS-urile până la 31 decembrie 2011. În mai 2008, guvernul indian a confirmat la rândul său în mod public intenția sa de a realiza convergența până în anul 2011. ICAI a menționat că e probabil să modifice IFRS-urile (de exemplu să ceară informații suplimentare, să schimbe terminologia sau să omită anumite opțiuni sau tratamente alternative) pentru a reflecta anumite situații specifice indiene. Aceste schimbări trebuiau însă să fie minore și intenția declarată a ICAI și a gurvernului indian era ca până la sfârșitul programului standardele indiene de contabilitate să respecte în totalitate prevederile IFRS-urilor.

În ultimii doi ani autoritățile indiene și-au continuat eforturile în vederea realizării la timp a tranziției la IFRS-uri prin diverse publicați, cursuri de formare și seminarii. De exemplu, ICAI este în plin proces de modificare a standardelor indiene de contabilitate pentru ca acestea să respecte în totalitate prevederile IFRS-urilor și a publicat un program de lucru detaliat în acest sens. Pentru a îmbunătăți cunoștințele membrilor săi în acest domeniu, ICAI a lansat și un curs privind IFRS-urile în urma căruia participanții primesc un certificat.

În februarie 2010 ministerul indian al întreprinderilor a adoptat un plan pentru o tranziție progresivă la „standardele indiene notificate care au fost adaptate pentru a respecta prevederile IFRS-urilor” a întreprinderilor indiene mari și a celor cotate[20], altele decât băncile și societățile de asigurare:

- În prima fază anumite societăți[21] își vor converti bilanțul de deschidere cu începere de la 1 aprilie 2011 (dacă exercițiul financiar începe la data respectivă sau mai târziu).

- În a doua fază, societățile, cotate sau nu, a căror valoare netă este cuprinsă între 500 crore de rupii și 1000 crore de rupii[22] își vor converti bilanțul de deschidere cu începere de la 1 aprilie 2013 (dacă exercițiul financiar începe la data respectivă sau mai târziu).

- În a treia fază societățile cotate a căror valoare netă este mai mică de 500 crore de rupii își vor converti bilanțul de deschidere cu începere de la 1 aprilie 2014 (dacă exercițiul financiar începe la data respectivă sau mai târziu).

Societățile din categoriile următoare nu vor fi obligate să respecte standardele contabile notificate care respectă prevederile IFRS-urilor (deși ar putea face acest lucru în mod voluntar), ci „standardele notificate care nu au fost modificate pentru a respecta prevederile IFRS-urilor):

- Societățile necotate cu o valoare netă de cel mult 500 de crore de rupii a căror acțiuni sau titluri de valoare nu sunt cotate pe o piață bursieră din afara Indiei;

- Întreprinderile mici și mijlocii (IMM-uri).

Se așteaptă prezentarea până la sfârșitul lunii februarie 2010 a unei foi de parcurs separate pentru bănci și societățile de asigurări.

EVOLUțIILE DIN ALTE țăRI TERțE

Pe lângă țările analizate în secțiunea anterioară, există mai multe economii dezvoltate care vor să treacă la IFRS-uri. Această secțiune oferă informații generale cu privire la evoluții recente din anumite economii dezvoltate, despre care Comisia Europeană are cunoștință pe baza informațiile publice disponibile.

Argentina

În decembrie 2009, Comisia argentiniană a valorilor mobiliare (CMV) a adoptat o dispoziție conform căreia toate societățile care fac oferte publice de acțiuni sau de titluri de creanță trebuie să își întocmească situațiile financiare utilizând IFRS-urile, începând cu situațiile financiare pentru anul care se termină la 31 decembrie 2012. Dacă doresc, societățile pot să își întocmească situațiile financiare în conformitate cu IFRS-urile cu începere din ianuarie 2011.

Brazilia

În iulie 2007, Banca Centrală a Braziliei și Comisia braziliană a valorilor nobiliare (CVM) au stabilit anul 2010 drept termen limită pentru adoptarea IFRS-urilor pentru situațiile financiare consolidate ale societăților cotate și ale instituțiilor financiare. Utilizarea IFRS-urilor a fost opțională pentru societățile cotate, în perioada 2007-2009.

Mexic

În noiembrie 2008 Comisia mexicană a valorilor mobiliare și a băncilor (CNBV), împreună cu Consiliul mexican pentru standarde de contabilitate (CINIF) au anunțat că Mexicul va adopta IFRS-urile pentru toate societățile cotate în 2012. Societățile care doresc sa treacă mai repede la IFRS-uri, pot face acest lucru cu începere din anul 2008, cu condiția respectării anumitor cerințe ce urmau să fie stabilite de către CNBV.

Rusia

În Rusia guvernul a anunțat în 2002 că toate societățile și băncile vor fi obligate să își întocmească situațiile financiare în conformitate cu IFRS-urile cu începere de la 1 ianuarie 2004. În paralel, continuă apropierea tehnică a standardelor naționale ruse de contabilitate de IFRS-uri. O propunere legislativă care cere societăților să se conformeze cu IFRS-urile a fost prezentată Parlamentului în 2004. Nu există nicio indicație cu privire la vreo evoluție importantă în ceea ce privește obligativitatea utilizării a IFRS-urilor.

Taiwan

În mai 2009 Comisia de supraveghere financiară (FSC) a Taiwanului și-a anunțat foaia de parcurs pentru adoptarea integrală a IFRS-urilor în Taiwan. Societățile din prima fază, și anume societățile cotate și instituțiile financiare supravegheate de Comisia de supraveghere financiară (cu excepția cooperativelor de credit, a societăților de carduri de credit și a intermediarilor în asigurări) vor fi obligate să aplice IFRS-urile cu începere de la 1 ianuarie 2013. Toate societățile cotate pot utiliza IFRS-urile în mod voluntar cu începere de la 1 ianuarie 2012. Societățile din faza a doua – societăți necotate, cooperativele de credit și societățile de carduri de credit vor fi obligate să aplice IFRS-urile cu începere de la 1 ianuarie 2015 (opțional, IFRS-urile pot fi aplicate de la 1 ianuarie 2013).

CONCLUZII

În urma adoptării de către Comisie în decembrie 2008 a două măsuri[23], aceasta a cerut CESR să examineze evoluțiile din patru țări ale căror GAAP-uri au fost echivalate IFRS-urilor temporar, până la 31 decembrie 2011: China, Canada, India și Coreea de Sud. Analiza CESR indică faptul că țările în cauză au înregistrat anumite progrese în cadrul programelor de convergență sau adoptare a IFRS-urilor.

În ceea ce privește SUA și Japonia, Comisia a recunoscut GAAP-urile lor ca fiind echivalente IFRS-urilor, pentru utilizarea lor în Comunitate. În SUA s-a desfășurat o consultare publică privind adoptarea IFRS-urilor în urma căreia s-a ajuns la concluzia că o decizie privind obligativitatea utilizării IFRS-urilor va fi luată în 2011. SUA a declarat că prevede că IFRS-urile nu vor putea deveni obligatorii înainte de anul 2015. Prin urmare, decizia din 2011 va fi una crucială în ceea ce privește convergența dintre GAAP și IFRS-uri. În absența unui angajament clar al SUA de a adopta IFRS-urile, ar putea fi puse sub semnul întrebării atât credibilitatea sistemului IFRS, cât și participarea în structura de guvernanță a Fundației IFRS a țărilor care nu au implementat IFRS-urile. Japonia a continuat să înainteze în direcția convergenței dintre GAAP și IFRS-uri. Ea permite anumitor societăți cotate să aplice IFRS-urile în mod voluntar cu începere din exercițiul financiar consolidat care se termină la 31 martie 2010 sau după aceea dată. De asemenea, Japonia și-a anunțat intenția de a lua, în jurul anului 2012, decizia dacă să adopte IFRS-urile până în 2015 sau până în 2016.

Și alte economii dezvoltate, precum Argentina, Brazilia, Mexic și Taiwan, și-au anunțat recent intenția de adopta IFRS-urile. În ceea ce privește Rusia nu există nicio indicație cu privire la vreo evoluție importantă în ceea ce privește obligativitatea utilizării a IFRS-urilor.

Comisia, cu asistență tehnică din partea CESR, va continua să monitorizeze situația și să evalueze eforturile depuse de țările terțe care vor să conveargă spre IFRS-uri sau să le adopte.

Ea continuă să sprijine eforturile țărilor care s-au angajat să conveargă spre IFRS-uri, precum și al acelora care s-au angajat să le adopte.

ANEXĂ la:

Raportul privind convergența dintre Standardele Internaționale de Raportare Financiară (IFRS) și principiile contabile naționale general acceptate ale țărilor terțe (GAAP)

Anexa 1: Sinteza actualizată a evoluțiilor recente din anumite țări terțe în domeniul convergenței sau adoptării IFRS-urilor

Țara | Observații |

Considerate echivalente IFRS-urilor adoptate | SUA | Cu începere de la 1 ianuarie 2009, CE recunoaște GAAP din SUA ca fiind echivalente IFRS-urilor, pentru utilizarea lor în Comunitate. În urma unei consultări publice cu privire la foaie de parcurs pentru trecerea la IFRS-uri, SEC a hotărât că va lua o decizie privind obligativitatea utilizării IFRS-urilor în 2011. SUA a declarat că prevede că IFRS-urile nu vor putea deveni obligatorii înainte de 2015. |

Japonia | Cu începere de la 1 ianuarie 2009, CE recunoaște GAAP din Japonia ca fiind echivalente IFRS-urilor, pentru utilizarea lor în Comunitate. Japonia și-a anunțat intenția de a lua, în jurul anului 2012, decizia dacă să adopte IFRS-urile până în 2015 sau până în 2016. Ea permite anumitor societăți cotate să aplice IFRS-urile pe bază de voluntariat cu începe din exercițiul financiar consolidat care se termină la 31 martie 2010 sau ulterior acestei date. |

China | China | Cu începere de la 1 ianuarie 2009, CE a acceptat temporar situațiile financiare întocmite în conformitate cu GAAP din China, până la 31 decembrie 2011. Autoritățile chineze acționează în vederea realizării convergenței totale până în anul 2012. |

Intenționează să adopte IFRS-urile | Canada | CE a acceptat temporar situațiile financiare întocmite în conformitate cu GAAP din Canada, până la 31 decembrie 2011. Canada intenționează să adopte IFRS-urile în totalitate în 2011. |

Coreea de Sud | CE a acceptat temporar situațiile financiare întocmite în conformitate cu GAAP din Coreea de Sud, până la 31 decembrie 2011. Coreea de Sud a anunțat un plan vizând adoptarea IFRS-urilor în 2011. |

India | CE a acceptat temporar situațiile financiare întocmite în conformitate cu GAAP din India, până la 31 decembrie 2011. India a anunțat un plan vizând adoptarea IFRS-urilor în 2011. |

Altele | Argentina | Argentina intenționează să adopte IFRS-urile în 2012 (opțional cu începere din ianuarie 2011). |

Brazilia | Brazilia intenționează să adopte IFRS-urile în 2010 (înainte de 2010 acestea sunt opționale pentru societățile cotate). |

Mexic | Mexicul a anunțat că până în 2012 toate societățile cotate vor fi obligate să utilizeze IFRS-urile (utilizarea cu începere din 2008 va fi posibilă pentru entitățile care respectă anumite cerințe). |

Rusia | Nu există nicio indicație cu privire la vreo evoluție importantă în ceea ce privește obligativitatea utilizării IFRS-urilor. |

Taiwan | Taiwanul a anunțat că toate societățile cotate și instituțiile financiare supravegheate de FSC vor fi obligate să aplice IFRS-urile cu începere de la 1 ianuarie 2013 (societățile cotate care doresc vor putea utiliza IFRS-urile cu începere de la 1 ianuarie 2012). Societățile publice necotate, cooperativele de credit și societățile de carduri de credit vor fi obligate să aplice IFRS-urile cu începere de la 1 ianuarie 2015 (societățile care doresc pot să aplice IFRS-urile de la 1 ianuarie 2013). |

[1] Regulamentul (CE) nr. 1606/2002 al Parlamentului European și al Consiliului din 19 iulie 2002 („regulamentul IAS”).

[2] Regulamentul (CE) nr. 809/2004 al Comisiei din 29 aprilie 2004 („regulamentul privind prospectele”). Acest regulament pune în aplicare Directiva 2003/71/CE a Parlamentului European și a Consiliului din 4 noiembrie 2003 („directiva privind prospectele”).

[3] Directiva 2004/109/CE a Parlamentului European și a Consiliului din 15 decembrie 2004 («directiva „transparență”»).

[4] Regulamentul (CE) nr 1569/2007 al Comisiei din 21 decembrie 2007 de instituire a unui mecanism pentru determinarea echivalenței standardelor de contabilitate aplicate de emitenți de valori mobiliare din țări terțe, în conformitate cu Directivele 2003/71/CE și 2004/109/CE ale Parlamentului European și ale Consiliului („regulamentul mecanismului de echivalare”).

[5] Decizia 2008/961/CE a Comisiei din 12 decembrie 2008 privind utilizarea de către emitenții de valori mobiliare din țările terțe a standardelor de contabilitate naționale ale anumitor țări terțe și a standardelor internaționale de raportare financiară pentru întocmirea situațiilor financiare consolidate, JO L 340, 19.12.2008, p. 112

[6] Regulamentul (CE) nr. 1289/2008 al Comisiei din 12 decembrie 2008 de modificare a Regulamentului (CE) nr. 809/2004 de punere în aplicare a Directivei 2003/71/CE a Parlamentului European și a Consiliului în ceea ce privește elementele legate de prospecte și comunicate cu caracter publicitar, JO L 340, 19.12.2008, p. 17

[7] Regulamentul (CE) nr. 1787/2006 al Comisiei din 4 decembrie 2006 Decizia nr. 2006/891 a Comisiei din 4 decembrie 2006 („decizia în conformitate cu directiva transparență”).

[8] Raportul Comisiei din 6 iulie 2007 [COM(2007) 405 final].

[9] Decizia 2008/961/CE a Comisiei din 12 decembrie 2008, JO L 340, 19.12.2008, p. 112.

[10] Regulamentul (CE) nr. 1289/2008 al Comisiei din 12 decembrie 2008, JO L 340, 19.12.2008, p. 17.

[11] O declarația comună, din 2007, a ASBJ și IASB care prezintă o inițiativă vizând accelerarea programului de convergență pentru IFRS-uri și GAAP japoneze.

[12] Organism consultativ al Japanese Financial Services Agency (FSA).

[13] BAC (2009), Opinion on the Application of International Financial Reporting Standards (IFRS) in Japan (Raport intermediar).

[14] http://www.fsa.go.jp/en/news/2010/20100303-1.html

[15] Ministerul chinez al finanțelor (2008), Analysis Report on the Implementation of New Accounting Standards by Chinese Listed Companies in 2007.

[16] Ministerul chinez al finanțelor a confirmat Comisiei Europene că așa stau lucrurile și pentru rapoartele anuale pe anul 2008.

[17] Report on the Observance of Standards and Codes (ROSC) – Accounting and Auditing – People's Republic of China (a se vedea http://www.worldbank.org/ifa/rosc_aa_chn.pdf).

[18] În raportul său din iunie 2009 CESR a indicat în mod clar că informațiile sale se bazează pe reuniunile cu IASB; un schimb de comunicări scrise cu reprezentanți ai fiecăruia dintre organismele relevante de reglementare al piețelor de valori mobiliare sau responsabili cu standardele de contabilitate și pe informațiile disponibile pe site-uri internet. Prin urmare, raportul este de natură factuală și nu încearcă să formuleze o părere cu privire la progresele realizate de țările respective spre convergența sau adoptarea standardelor.

[19] A se vedea http://www.acsbcanada.org/fyi-newsletter/item17751.pdf

[20] http://www.pib.nic.in/release/release.asp?relid=57220.

[21] Societățile care compun indexul NSE – Nifty 50, societățile care fac parte din BSE Sensex 30, societățile a căror acțiuni sau titluri de valoare sunt cotate pe o piață bursieră din afara Indiei, societățile (cotate sau nu) a căror valoare netă nu depășește 1000 crore de rupii.

[22] 1 crore = 10 milioane. 500 crore de rupii = 80 000 000 EUR. 1000 crore de rupii = 1600 000 000 EUR.

[23] Decizia 2008/961/CE a Comisiei și Regulamentul (CE) nr. 1289/2008 al Comisiei.